# Az MTV-székház ostroma

### A Wikipédiából, a szabad lexikonból.

A 2006-os magyarországi kormányellenes tüntetések során szeptember 19-re virradó éjszaka a tüntetők Budapesten megostromolták a Magyar Televízió Szabadság téri székházát.[1]

## [szerkesztés] Előzmények

  Ez a szakasz még csonk. Segíts te is a kibővítésében!

## [szerkesztés] Az ostrom

A kialakult csetepaté és dobálózás eredményeképpen a rendőrök beszorultak a bejáraton belülre, melyet aztán igyekeztek teljesen eltorlaszolni. A tüntetők utcakövekkel kezdték dobálni az épületet, illetve a rendőröket, akik könnygázzal és tűzoltófecskendővel próbálták visszaverni a kapu ellen indított rohamokat. Fél tizenkettőkor a rendőrök egy vízágyús járművel egy időre megtisztították a kapu környékét, ám néhány perc múlva a víz kifogytával vissza kellett vonulniuk. A tüntetők ezt követően elkezdték felgyújtani a környéken parkoló autókat, az egyikről a tűz később átterjedt a székház kapujára is.[1] A kiérkezett tűzoltókat a tüntetők akadályozták a tűzoltásban, nevezetesen elvették tőlük a tömlőket, hogy a rendőröket támadják vele.

Fél egy körül egy második tömegoszlatási kísérletet tett a rendőrség, egy vízágyús jármű és mintegy nyolcvan gyalogos rendőr részvételével, de a kísérlet percek alatt kudarcba fulladt és a gyalogos kíséret nélkül maradt kocsit a tüntetők darabokra szedték.

A rendőrség sikertelen kísérletet tett az épület megvédésére, majd a kiürítés mellett döntött. Kert Attila hírigazgató végül átvette a tüntetők petícióját. A televízió adását nem sokkal korábban felfüggesztették, a munkatársak elmenekültek az épületből. A tüntetők egy csoportja éjjel két óra tájban bement a magárahagyott székházba, a többség csak körülnézett és egymást fényképezte, ám vandálok egy csoportja kifosztotta a büfét, a ház több szobájából elvitt mozdítható számítógépeket, az archívumból pedig több tucat kazettát.[2] Az MTV munkatársainak nem esett bántódása, de 113 rendőr és mintegy 50 demonstráló[forrás?] is megsebesült. Az okozott kár csaknem 232 millió forint volt [3].

A televízió ostroma közben egy, a tömegből kivált másik csoport a kommunista-szocialista időszak egyetlen Budapesten megmaradt köztéri emlékművét, a Szabadság téri szovjet katonai emlékművet rongálta meg: lefeszegette az önkényuralmi jelképként Magyarországon tiltott vörös csillag stilizált motívumát is tartalmazó szovjet címert [4] és helyére egy "lyukas" nemzetiszín, valamint egy Árpád-sávos zászlót helyezett; leszedték a "szovjet felszabadító hősöket" dicsőítő feliratot és a domborműveket is. A televízió épületéről egy tüntető leszedte az EU zászlaját, hogy egy nemzetiszínű lobogóval helyettesítse, de a tömeg "tedd vissza, tedd vissza" kiáltására perceken belül visszatette, és nemzetiszín, ill. Árpád-sávos zászlót az EU zászlaja mellé tűzték.[5]. Egy EU-s dán szocialista politikus később, Szájer Józsefnek címzett beszédében - a Fideszes képviselő elmondása szerint - úgy interpretálta az eseményeket, hogy a tüntetők és zavargók az EU zászlóját égették [6].

Az MTV adásának újraindulása után a tüntetők nyilatkozatát felolvasták. Az MTV vezetősége szerint csak hajnalban vették át az írást, azt megelőzően senki nem tudatta velük, hogy petíciót szeretnének átadni.[7]

Reggel 9 óra körül még mindig volt néhány száz tüntető a Parlament épülete előtt, 10 körülre már csak néhány tucatnyian maradtak. A nap folyamán a kérdésben megszólalt az ellenzék és a köztársasági elnök is. Sólyom László köztársasági elnök az MTV székházánál történteket köztörvényes bűncselekményekként írta le és tiltakozását fejezte ki az ellen, hogy az erőszakos bűncselekményeket az 1956-os forradalommal párhuzamba állítsák.[8] Az ellenzék a kormányt, a kormány az ellenzéket vádolta a kialakult helyzetért. Az MTV székházából egyúttal kitiltották a HírTv stábját az ostrom elfogult közvetítésének vádjával, utóbbit a HírTV vezetése közleményében a leghatározottabban visszautasította. Petrétei József igazságügyi és rendészeti miniszter benyújtotta a lemondását, amit a miniszterelnök nem fogadott el.

## [szerkesztés] Televíziós közvetítés

A TV-székház ostromáról élőben csak a HírTV közvetített, melynek adását átvették a magyar adók, valamint a CNN, és a Reutersen keresztül a BBC, az EuroNews és a Sky News. A HírTV riporterének, Császár Attilának a tudósítását, amiben a székházat megrohamozó tüntetőket „forradalmárok”-ként írta le és az eseményeket az 1956-os forradalomhoz hasonlította, éles bírálatok érték annak vélt elfogultsága miatt.[9][10]Az ORTT több televíziós közvetítéssel kapcsolatban hatósági ellenőrzést rendelt el.[11]

A televízió ostromát közel egymillió magyarországi néző látta élőben.[12]

## [szerkesztés] Kizárások, elbocsátások az ostrom után

Fejes István, a Jobbik III. kerületi szervezetének elnöke a székház lépcsőjén állva jelen volt a köztelevízió ostrománál, Goró Oszkár, a Fidelitas alelnöke pedig egy tárgyat hajított az épületre. Gorót később a Fidelitas kizárta, a rendőrség pedig letartóztatta.

Szintén őrizetbe került egy a tiltakozók közé állt rendőr főhadnagy, a dunakeszi rendőrkapitányság ügyeletes tisztje, akit kollégái felismertek. Szolgálati viszonyát megszüntették.[13]

.

## [szerkesztés] Reakciók

- Sólyom László köztársasági elnök köztörvényes bűncselekményként értékelte a történteket;
- a parlamenti pártok elhatárolódtak az erőszakos cselekményektől;
- a rendőrség vizsgálatot indított a Szabadság téren történtek szakmai kivizsgálására, melynek keretében áttekintik a székházat védő rendőri erők parancsnokának időközben nyilvánosságra került és parancsmegtagadást is kilátásba helyező, feletteseivel folytatott belső rádiós beszélgetéseit.

## [szerkesztés] Hivatkozások

1. ↑ 1,0 1,1 Csata a Szabadság téren - ostrommal foglalták el az MTV-t, Index.hu, 2006. szeptember 19.
2. ↑ MTV: volt fosztogatás az éjjel, Napi Online, 2006. szeptember 19.
3. ↑ MTI
4. ↑ Megrongálták a Szabadság tér szovjet hősi emlékművét is. Múlt-kor történelmi portál.
5. ↑ Kritika vagy vandalizmus, mtv.hu, 2006. szeptember 20.
6. ↑ Ütköző - Hazudozás a határokon túl. A Hír TV interjúja Szájer Józseffel, 2006. 10. 12., 19:30.
7. ↑ A Fidesz kiáll a HírTV mellett, Magyar Hírlap, 2006. szeptember 20.
8. ↑ Sólyom László: az ostrom köztörvényes bűncselekmény volt, Index.hu, 2006. szeptember 19.
9. ↑ Feliratozott válogatással védekezik a HírTV, HVG, 2006. szeptember 20.
10. ↑ Rudi Zoltán a HírTV stábjának: szégyelljétek magatokat, Népszabadság, 2006. szeptember 19.
11. ↑ Vizsgálják az ostrom tévés közvetítését, Origo.hu, 2006. szeptember 20.
12. ↑ Több mint egymillióan látták élőben az MTV ostromát, 2006. szeptember 22.
13. ↑ Eljárás egy rendőr ellen, aki részt vett a tévészékház megtámadásában, NOL, 2006. szeptember 22.

A lap eredeti címe "http://hu.wikipedia.org../../../a/z/_/Az_MTV-sz%C3%A9kh%C3%A1z_ostroma_1da4.html"

Kategóriák: Szakaszcsonkok | Lapok hiányzó hivatkozásokkal | Magyarország politikája

##### Views

- Szócikk
- Vitalap
- Aktuális változat

##### Keresés